讀書至夜分感嘆有賦
作者：陸游
朝代：宋

paragraphs: 老人世間百念衰，惟好古書心未移。
斷碑殘刻亦在櫝，時時取玩忘朝饑。
推尋點畫到曲折，想見落筆縱橫時。
豈惟鸞鳳九霄上，景鍾大鼎森陸離。
雖然欲學則曷敢，駑馬仰看驊騮馳。
正如志士才不稱，心慕伊傅終何施。
爾來亦復强點染，手不隨意徒嗟咨。
懸知明日天將雨，中夜雲蒸紫玉池。